राजश्री प्रोडक्शन की फिल्म 'दोस्ती के निर्देशक सत्येन बोस थे। बीना भट्ट की कहानी पर बनी 'दोस्ती की पटकथा और संवाद गोविंद मूूनिस ने लिखे थे। 1949 से फिल्मों में सक्रिय सत्येन बोस को 1958 की फिल्म 'चलती का नाम गाडी से अप्रतिम सफलता मिली थी। इस फिल्म में भी उनके लेखक गोविंद मूनिस थे। यही वजह है कि जब ताराचंद बडजात्या ने उन्हें 'दोस्ती फिल्म के निर्देशन का भार सौंपा तो उन्होंने फिल्म की स्क्रिप्ट और संवाद के लिए गोविंद मूनिस को जोडा। ताराचंद बडजात्या को बीना भट्ट की कहानी 'दोस्ती के लिए पसंद थी लेकिन वह आश्वस्त नहीं थे कि बीना भट्ट फिल्म लिख पाएंगी। गोविंद मूनिस ने बीना भट्ट की कहानी का सिनेमाई विस्तार किया। नैतिकता, आदर्श और दोस्ती की मिसाल के रूप में आज भी यह फिल्म याद की जाती है। 'दोस्ती के गीत काफी लोकप्रिय हुए थे। लक्ष्मीकांत प्यारेलाल ने मजरूह सुल्तानपुरी के गीतों को कर्णप्रिय धुनों से सजाया था। 'दोस्ती के गीत आज भी म्यूजिकल रीअलिटी शो में गाए और दोहराए जाते हैं।